ખેડૂતો મુદ્દે કોંગ્રેસનો બહેરી સરકારના કાન ખોલવા થાળી-ચમચા વગાડી વિરોધ
મંગળવાર, ઑક્ટોબર 23 2018, 23:38 Hrs(IST)
નવગુજરાત સમય | Publish Date: Jun 10 2018 4:09AM
રાજ્ય અને દેશના ખેડૂતોના દેવામાફી સહિતના મુદ્દે કોંગ્રેસે જાહેર કરેલાં ત્રણ દિવસના આંદોલન અંતર્ગત શનિવારે બીજા દિવસે કોંગ્રેસના નેતાઓએ ખેડૂતો સાથે સરકાર સુધી ખેડૂતોની સમસ્યા પહોંચાડવા થાળી-વેલણ વગાડીને 'ઘંટારવ' કર્યો હતો. સરકાર બે દિવસના કાર્યક્રમ બાદ પણ ખેડૂતોને રાહત ન આપે તો રવિવારે રસ્તા રોકો અને જેલભરોનો કાર્યક્રમ આપવામાં આવશે. વિરોધપક્ષના નેતા પરેશ ધાનાણીએ કોંગી કાર્યકરો અને આગેવાનો સાથે શનિવારે અમરેલીના ડો. જીવરાજ મહેતા ચોકમાં બહેરી-મૂંગી અને આંધળી સરકારના આંખ-કાન ખોલવા માટે થાળી-ચમચા અને ઢોલ વગાડીને સરકારની ખેડૂત વિરોધી નીતિ સામે રોષ વ્યક્ત કર્યો હતો. વિપક્ષી નેતા ધાનાણી રવિવારે અમરેલી જિલ્લાના વડિયા ખાતે કાર્યકરો સાથે રસ્તારોકો-જેલભરો આંદોલનમાં જોડાઈને ધરપકડ વહોરશે.
રાજ્ય અને કેન્દ્રની ભાજપ સરકારની ખેડૂત વિરોધી નીતિ સામે છેલ્લા એક સપ્તાહથી દેશભરમાં ચાલી રહેલાં ખેડૂતોના આંદોલનને કોંગ્રેસે ટેકો જાહેર કરીને ગુરુવારથી રવિવાર સુધીના જાહેર કરેલાં ત્રણ દિવસના આંદોલનાત્મક કાર્યક્રમ અંતર્ગત શનિવારે બીજા દિવસે કોંગી આગેવાનો અને કાર્યકરોએ સ્થાનિક ખેડૂતો સાથે ગામેગામ રસ્તા પર દૂધ ઢોળી અને શાકભાજી નાખીને ભાજપ સરકાર વિરુદ્ધ સૂત્રોચ્ચાર કરીને આક્રોશ વ્યક્ત કર્યો હતો.
જ્યારે સાંજે પાંચ વાગે તાલુકા-જિલ્લા મથકોએ ઘંટારવ કાર્યક્રમ કર્યો હતો. કોંગ્રેસ પ્રદેશ પ્રમુખ અમિત ચાવડા સહિતના કોંગ્રેસના તમામ ધારાસભ્યોએ પણ પોતપોતાના વિસ્તારોમાં ખેડૂત તરફી ધરણાં-દેખાવમાં જોડાઈને ભાજપ સરકારની નીતિની ઝાટકણી કાઢી હતી.
જો કે, ખેડૂતોના આ વિરોધ પ્રદર્શનની રાજ્ય સરકાર પર કોઈ અસર પડી નથી અને નાયબ મુખ્યપ્રધાન નીતિન પટેલ અને કૃષિ પ્રધાન આર.સી.ફળદુએ સમગ્ર આંદોલનને કોંગ્રેસ પ્રેરિત ગણાવી કોંગ્રેસ ઉપર ખેડૂતોને હાથા બનાવીને રાજકીય સ્વાર્થનું રાજકારણ ખેલાઈ રહ્યું હોવાનો કોંગ્રેસ ઉપર વળતો આક્ષેપ કર્યો છે.